text: Unge bag kampagne mod unges druk 
  25 april 2012 kl. 07.14
  En gruppe unge gymnasielever i Sønderborg har lavet en kampagne, der skal forhindre den hæmningsløse druk hos unge.
  Kommunen vil gerne have de unge til at drikke mindre, og formanden for sundhedsudvalget i Sønderborg, Jesper Rosanes, mener, kommunen har fundet det bedste reklamebureau til opgaven
  - Når nu de unge har involveret og engageret sig, så er det vel den bedste samarbejdspartner man kan få. De er jo målgruppen, siger Jesper Rosanes.
  
  Kampagne starter torsdag 
  De unges kampagne som indeholder plakater, slogans, videoer og facebook-sider bliver offentliggjort torsdag.
  Plakaterne skal ikke kun hænge på gymnasiet. Også andre af byens skoler og institutioner, samt et enkelt diskotek har sagt ja til at hænge resultatet op.
  